ಪ್ರೀಸ್ಲಿಯ ವ್ಯವಸ್ಥಾಪಕನಾದ ನಂತರ ಕರ್ನಲ್ ಟಾಮ್ ಪಾರ್ಕರ್ ತನ್ನ ಕಕ್ಷಿದಾರನ ಗಾಯನಜೀವನದ ಬಗ್ಗೆ ಗಾಢವಾದ ಹತೋಟಿ ಇರಬೇಕೆಂದು ಒತ್ತಿಹೇಳಿದನು. ಇದಕ್ಕೂ ಮುನ್ನ ಅವಮು ಮತ್ತು ಅವನ ಹಿಲ್ ಎಂಡ್ ರೇಂಜ್ ಸ್ನೇಹಿತರಾದ ಏಬರ್ ಬಾಕರು, ಪ್ರೀಸ್ಲಿ ಮತ್ತು ಅವನ ಗೀತರಚನಕಾರರಾದ ಜೆರ್ರಿ ಲೀಬರ್ ಮತ್ತು ಮೈಕ್ ಸ್ಟಾಲರ್ ರಲ್ಲಿದ್ದ ಆತ್ಮೀಯ ಸಂಬಂಧವು ತಾವು ಅಂತಹ ಹತೋಟಿ ಪಡೆಯಲು ಮುಳುವಾಗುವುದೆಂದು ನಂಬಿದ್ದರು. 1958ರಲ್ಲಿ ಲೀಬರ್ ನಿಗೆ ಕಳುಹಿಸಿದ ಕಾಂಟ್ರಾಕ್ಟ್ ನ ಮೂಲಕ, ಬೇಕೆಂದೋ ಅಥವಾ ಅಲ್ಲದೆಯೋ, ಪಾರ್ಕರ್ ಆ ಸಂಬಂಧವನ್ನು ಪರಿಣಾಮಕಾರಿಯಾಗಿ ಅಂತ್ಯಗೊಳಿಸಿದನು. ಹಾಗೆ ಕಳುಹಿಸಿದ ಒಂದು ಹಾಳೆಯು ಪಾರ್ಕರ್ ನ ಸಹಿ ಮತ್ತು ಅವನ ಸಹಿಯನ್ನು ಹಾಕುವುದಕ್ಕೆ ಇದ್ದ ಒಂದು ಗೆರೆಯ ಹೊರತಾಗಿ ಖಾಲಿ ಇದ್ದು, ಅದು ತಪ್ಪಾಗಿ ಹಾಗೆ ಬಂದಿರಬಹುದೆಂದು ಲೀಬರ್ ಎಣೆಸಿದ್ದನು. "ತಪ್ಪೇನೂ ಇಲ್ಲ ಹುಡುಗ, ಸುಮ್ಮನೆ ಅದಕ್ಕೆ ಸಹಿ ಹಾಕಿ ಹಿಂದಿರುಗಿಸು" ಎಂದು ಆದೇಶವಿತ್ತಿದ್ದನು ಪಾರ್ಕರ್, "ಚಿಂತಿಸಬೇಡ, ಅದನ್ನು ಆಮೇಲೆ ತುಂಬೋಣ". ಲೀಬರ್ ಒಪ್ಪಲಿಲ್ಲ ಮತ್ತು ಪ್ರೀಸ್ಲಿಯ ಬರಹಗಾರರೊಂದಿಗಿನ ಫಲಪ್ರದವಾದ ಮೈತ್ರಿಯು ಅಂತ್ಯಗೊಂಡಿತು. ಇತರ ಗೌರವಾನ್ವಿತ ಗೀತರಚನಕಾರರು ತಮ್ಮ ಗೌರವಧನದಲ್ಲಿ ಮೂರನೆಯ ಒಂದು ಭಾಗವನ್ನು ಕರಾರಿನಂತೆ ಕೊಡಲಿಚ್ಛಿಸದೆಯೋ ಅಥವಾ ಪ್ರೀಸ್ಲಿಗೆ ಬರೆದುಕೊಡಲು ಬಯಸದೆಯೋ ದೂರವೇ ಉಳಿದರು.

1967ರ ಹೊತ್ತಿಗೆ ಪ್ರೀಸ್ಲಿಯ ಬಹುತೇಕ ರೆಕಾರ್ಡಿಂಗ್, ಚಲನಚಿತ್ರಗಳು ಮತ್ತು ಇತರೆ ವಸ್ತುಗಳಿಂದ ಬಂದ ಆದಾಯದ ಅರ್ಧ ಭಾಗ ಪಾರ್ಕರ್ ಗೆ ಸಲ್ಲುವುದೆಂದು ಒಪ್ಪಂದವಾಯಿತು. 1972ರ ಫೆಬ್ರವರಿಯಿಂದ ಪ್ರೀಸ್ಲಿಯ ನೇರ ಪ್ರದರ್ಶನಗಳಿಂದ ಬಂದ ಲಾಭದ ಮೂರನೆಯ ೊಂದು ಭಾಗ ಪಾರ್ಕರ್ ದಾಯಿತು; 1976ರ ಜನವರಿಯಲ್ಲಿ ಮಾಡಿಕೊಂಡ ಒಪ್ಪಂದದ ಪ್ರಕಾರ ಅದು ಗಳಿಕೆಯ ಅರ್ಧ ಭಾಗಕ್ಕೆ ಏರಿತು. ಪ್ರಿಸ್ಸಿಲಾ ಪ್ರೀಸ್ಲಿಯು "ಎಲ್ವಿಸ್ ತನ್ನ ಗಾಯನದ ಉದ್ಯಮದ ಭಾಗವನ್ನು ದ್ವೇಷಿಸುತ್ತಿದ್ದನು. ಏನನ್ನೂ ಓದದೆಯೇ ಅವನು ಒಪ್ಪಂದಗಳಿಗೆ ಸಹಿಹಾಕುತ್ತಿದ್ದನು" ಎನ್ನುತ್ತಾಳೆ. ಪ್ರೀಸ್ಲಿಗೆ ಉದ್ಯಮದ ಬಗ್ಗೆ ಏನೂ ತಿಳುವಳಿಕೆ ಇರಲಿಲ್ಲವೆಂಬುದನ್ನು ಒಪ್ಪುವ ಅವನ ಸ್ನೇಹಿತ ಮಾರ್ಟಿ ಲ್ಯಾಕರ್ ಪಾರ್ಕರ್ ನನ್ನು "ಗಲಿಬಿಲಿಗೊಳಿಸುವ ಮತ್ತು ವಂಚಿಸುವ ಕಲಾವಿದ" ನೆಂದೂ ಪ್ರೀಸ್ಲಿಯ ನಂಬಿಕೆಯನ್ನು ದುರುಪಯೋಗ ಪಡಿಸಿಕೊಂಡನೆಂದೂ ಹೇಳುತ್ತಾನೆ.

1969ರಲ್ಲಿ ಮೆಂಫಿಸ್ ನ ನಿರ್ಮಾಪಕ ಚಿಪ್ಸ್ ಮೊಮನ್ ಮತ್ತು ಅವನಿಂದ ಆರಿಸಲ್ಪಟ್ಟ ಸಂಗೀತಗಾರರೊಂದಿಗೆ ಅಮೆರಿಕನ್ ಸೌಂಡ್ ಸ್ಟುಡಿಯೋದಲ್ಲಿ ರೆಕಾರ್ಡ್ ಮಾಡಲು ಪ್ರೀಸ್ಲಿಯನ್ನು ಒಪ್ಪಿಸಿದ್ದೇ ಲ್ಯಾಕರ್. ಹಿಲ್ ಎಂಡ್ ರೇಂಜ್ ರವರು ವಾಡಿಕೆಯಂತೆ ಹೂಡುತ್ತಿದ್ದ ಹತೋಟಿಗೆ ಗಮನಾರ್ಹ ರೀತಿಯಲ್ಲಿ ಭಿನ್ನವಾಗಿ ಅಮೆರಿಕನ್ ಸೌಂಡ್ ನಲ್ಲಿ ರೆಕಾರ್ಡ್ ಆದ ಹಾಡುಗಳು ಮೂಡಿಬಂದವು. ಆದಾಗ್ಯೂ ಮೊಮನ್ ಪ್ರಕಾಶಕರ ಸಿಬ್ಬಂದಿಯೊಡನೆ ಹೆಣಗಬೇಕಿತ್ತು; ಅವರ ಹಾಡುಗಳ ಆಯ್ಕೆ ಅವನಿಗೆ ಸರಿಬರುತ್ತಿರಲಿಲ್ಲ. ಮೊಮನ್ ಇನ್ನು ಬೇಡವೆಂದು ಬಿಟ್ಟುಬಿಡಲು ಬಯಸಿದಾಗ ಪ್ರೀಸ್ಲಿಯು ಹಿಲ್ ಎಂಡ್ ರೇಂಜ್ ಸಿಬ್ಬಂದಿಯನ್ನು ಸ್ಟುಡಿಯೋದಿಂದ ಹೊರಹೋಗಲು ಆಜ್ಞಾಪಿಸಿದ. RCA ಯ ನಿರ್ದೇಶಕ ಜೊವಾನ್ ಡಿಯರಿಯು ನಿರ್ಮಾಪಕನ ಹಾಡುಗಳ ಅಯ್ಕೆ ಮತ್ತು ರೆಕಾರ್ಡಿಂಗ್ ನ ಗುನಮಟ್ಟವನ್ನು ಶ್ಲಾಘಿಸಿದರೂ, ಮೊಮನ್ ನ ಹೆಸರು ರೆಕಾರ್ಡ್ ಗಳಲ್ಲಿ ಉಲ್ಲೇಖವಾಗದೆ, ತನ್ನ ಕೆಲಸಕ್ಕೆ ಗೌರವಧನವೂ ಸಿಗದ ಕಾರಣ ಅವನು ಕುಪಿತನಾದ.

1974ರಲ್ಲಿ ಆಸ್ಟ್ರೇಲಿಯಾ ಪ್ರವಾಸಕ್ಕೆ ಒಂದು ಮಿಲಿಯನ್ ಕೊಡುವುದಾಗಿ ಬಂದ ಸುದ್ದಿಯು ಪ್ರೀಸ್ಲಿಯು ವಿದೇಶದಲ್ಲಿ ಕಾರ್ಯಕ್ರಮ ನೀಡಲು ಹೊರಡುವನೆಂಬ ವದಂತಿಯನ್ನು ಹುಟ್ಟುಹಾಕಿತು. ಪಾರ್ಕರ್ ಅಲ್ಲಿಗೆ ಹೋಗಲು ಮೀನಮೇಷ ಎಣಿಸುವುದನ್ನು ಕಂಡು ಪ್ರೀಸ್ಲಿಯ ಹತ್ತಿರದವರು ಪಾರ್ಕರ್ ನ ಹಿಂದಿನ ದಿನಗಳ ಬಗ್ಗೆ ಅನುಮಾನ ಹೊಂದುವಂತೆಯೂ, ಅವನು ಪಾಸ್ ಪೋರ್ಟ್ ಗೆ ಅರ್ಜಿ ಹಾಕದಿರುವುದಕ್ಕೆ ಕಾರಣ ಹುಡುಕುವಂತೆಯೂ ಆಯಿತು. ಪಾರ್ಕರ್ ಹೊರದೇಶಗಳಲ್ಲಿ ಪ್ರೀಸ್ಲಿ ಪ್ರದರ್ಶನ ನೀಡುವುದು ಅಸಾಧ್ಯವೆನ್ನುತ್ತಾ, ಅಲ್ಲಿನ ರಕ್ಷಣಾವ್ಯವಸ್ಥೆಯು ಅಭದ್ರವೆಂದೂ, ಪ್ರದರ್ಶನಕೇಂದ್ರಗಳು ಇಂತಹ ತಾರೆಯರ ಭೇಟಿಗೆ ತಕ್ಕುದಲ್ಲವೆಂದೂ ಹೇಳಿ ಆ ಯೋಜನೆಯ ಮೇಲೆ ತಣ್ಣೀರೆರೆಚಿದನು. 

ಪಾರ್ಕರ್ ಪ್ರೀಸ್ಲಿಯ ಚಲನಚಿತ್ರ ಜೀವನದ ಮೇಲೆ ಅತಿ ಹತೋಟಿ ಇರಿಸಿದ್ದನು. 1957ರಲ್ಲಿ ನಿರ್ಮಾಪಕ ಮತ್ತು ಲೇಖಕ ರಾಬರ್ಟ್ ಮಿಟ್ ಚಮ್ ಪ್ರೀಸ್ಲಿಯನ್ನು ತನ್ನ ಚಿತ್ರವಾದ "ಥಂಡರ್ ರೋಡ್ " ನಲ್ಲಿ ಸಹನಟನಾಗಲು ಕೋರಿದನು. ಪ್ರೀಸ್ಲಿಗೆ ತಾರಾಮೌಲ್ಯ ನೀಡುವಂತಹ ಪಾತ್ರಗಳನ್ನು "ವೆಸ್ಟ್ ಸೈಡ್ ಸ್ಟೋರಿ" ಮತ್ತು "ಮಿಡ್ ನೈಟ್ ಕೌಬಾಯ್ " ಗಳಲ್ಲೂ ನೀಡಲು ಮುಂದೆ ಬಂದಿದ್ದರೆಂದು ಪ್ರೀಸ್ಲಿಯ ಹಳೆಯ ಸ್ನೇಹಿತರಲ್ಲೊಬ್ಬನಾದ ಜಾರ್ಜ್ ಕ್ಲೈನ್ ಹೇಳುತ್ತಾನೆ. 1974ರಲ್ಲಿ ಬಾರ್ಬರಾ ಸ್ಟ್ರೀಸ್ಯಾಂಡ್ ಪ್ರೀಸ್ಲಿಯನ್ನು ತನ್ನೊಡನೆ "ಎ ಸ್ಟಾರ್ ಈಸ್ ಬಾರ್ನ್" ನ ರೀಮೇಕ್ ನಲ್ಲಿ ಅಭಿನಯಿಸಲು ಆಹ್ವಾನವಿತ್ತಳು. ಎರಡೂ ಪ್ರಸಂಗಗಳಲ್ಲಿ ಪ್ರೀಸ್ಲಿಯು ಆಭಿನಯಿಸಲು ತಯಾರಿದ್ದರೋ ಏನೋ, ಆದರೆ ಪಾರ್ಕರ್ ನ ಬೇಡಿಕೆಗಳು ಪಾರ್ಕರ್ ಮತ್ತು ಹಿಲ್ ಎಂಡ್ ರೇಂಜ್ ಮಾಲಿಕರ ಸಮಕ್ಷಮಕ್ಕೆ ಲೀಬರ್ ಮತ್ತು ಸ್ಟಾಲರ್ ಒಂದು ಚಲನಚಿತ್ರದ ಗಂಬೀರ ಯೋಜನೆಯನ್ನು ತಂದಾಗ ಪಾರ್ಕರ್ ನಡೆದುಕೊಂಡ ರೀತಿಯು ಅವನ ಕಾರ್ಯವೈಖರಿಗೆ ಕನ್ನಡಿಯಾಗಿದೆ. "ಎಲ್ವಿಸ್ ಪ್ರೀಸ್ಲಿ ಎಂಬ ಕಲಾತ್ಮಕ ಕಾರ್ಯಾಗಾರದ ಉದ್ಯಮಕ್ಕೆ ಯಾವುದೇ ರೀತಿಯ ಅಡಚಣೆ ತರಲು ಯತ್ನಿಸಬೇಡ, ಎಚ್ಚರ!" ಎಂದು ಜೀನ್ ಏಬರ್ ಬಾಕ್ ತನಗೆ ಹೇಳಿದನೆಂದು ಲೀಬರ್ ತಿಳಿಸುತ್ತಾನೆ.

ಇತಿಹಾಸ
ಪಾರ್ಕರ್ ಮತ್ತು ಏಬರ್ ಬಾಕರು
ಟ್ಯುಪೆಲೋದಲ್ಲಿ ಬಾಲ್ಯ
ಕೀರ್ತಿ ಪರಂಪರೆ